Uusi vuosi, uudet kujeet

Teitkö uudenvuodenlupauksen? Päätitkö alkaa syödä terveellisemmin joulun herkuttelujen jälkeen vai lupasitko aloittaa kuntokuurin? Ja kuinka uuden lehden kääntö on onnistunut? Joko repsahdus on tapahtunut, vai pääsitkö edes alkuun? Vai onko käynyt niin harvinaisesti, että uudenlainen tapa on pysynyt ja motivaatio jatkaa uuteen suuntaan sen kuin kasvaa?

Usein uudenvuodenlupaukset liittyvät elämäntapoihin, joissa olisi petraamista vaikkei asia liittyisi vuodenvaihteeseen millään tavoin. Kalenterivuoden vaihtuminen nyt vaan on hyvä merkkipaalu tehdä muutos ja jättää entinen taakse. Ulkoisista kiinnekohdista on helppoa saada itselle lisäkannustinta muuttaa suuntaa kertaheitolla. Sen kääntöpuolena tosin on, että jos asiassa pääsee repsahtamaan, saattaa koko tavoite kaatua kertarysäyksellä.

Huominen on helpoin päivä aloittaa. Vaikeampaa on pitää tavoite kirkkaana mielessä ja järjestää askareensa niin, että voi tehdä sen hyvän valinnan jo tänään. Ja sen jälkeen yhä uudelleen ja uudelleen, edellisten epäonnistumisten jälkeenkin. Niitä kun tulee vääjäämättä kaikissa pitkäjännitteisyyttä vaativissa asioissa. Harvoinpa uudenvuodenlupaukset taitavat koostua mistään kerralla kuntoon laitettavista pikkujutuista.

Näppituntumalta väittäisin, että suurin osa uudenvuodenlupauksista kohdistuu lupaajaan itseensä. Vai kuinka usein olet kuullut luvattavan vaikkapa vanhusten auttamista tai rahankeruuta hyväntekeväisyyskohteisiin? Nuo molemmat puolet kuitenkin kuuluvat ihmiseloon, tehdä hyvää sekä itselle että muille.

Mutta mikä saa ihmisen pysymään tavoitteissaan ja jatkamaan parempien valintojen tekoa epäonnistumisten jälkeenkin? Siinä jokaiselle ovat omat haasteensa selätettäviksi. Raamatustakin toki löytyy neuvo jos toinenkin. Rukoukseni päivittäisten, edes hitusen parempien valintojen tekemiseksi voisi olla vaikkapa psalmin 90 jae: ”Opeta meille, miten lyhyt on aikamme, että saisimme viisaan sydämen.”

Mika Sagulin

vs. kanttori